Familie vra om hulp ná Jhb-man (50) vermis raakJames Clark (Foto: Facebook) Die gesin van James Clark (50) van Kempton Park in Gauteng is rasend van bekommernis nadat hy sowat ’n week gelede vermis geraak het. Teresa Cook, Clark se suster wat al bykans 20 jaar in Engeland woon, het aan Maroela Media gesê die gesin het in dié stadium geen leidrade oor waar hy kan wees nie. Cook sê haar ma woon saam met haar in Engeland, en hul ander suster woon in Perth. Hul pa is ’n geruime tyd gelede oorlede. “James woon in skuiling vir haweloses in Kempton Park. Een van die mans wat saam met hom bly, het aan die polisie gesê hy het my broer die aand voor hy vermis geraak het, saam met ’n paartjie van die skuiling in ’n motor sien klim. Die paartjie het die volgende dag teruggegaan na die skuiling, maar hy word sedertdien vermis.” Volgens haar was die paartjie “erg geskok en getraumatiseerd” met hul terugkeer na die skuiling. Hulle het ook glo geweier om te praat of enige inligting bekend te maak. “Hulle het dieselfde dag nog van die skuiling gevlug en is steeds soek. Hulle is in dié stadium die enigste mense met antwoorde,” sê sy. Cook sê haar broer se selfoon was aanvanklik net afgeskakel, maar die nommer bestaan glo sedert Woensdagaand nie meer nie. Sy sê Clark ly ook aan erge epilepsie en dit is lewensnoodsaaklik vir hom om sy medikasie te neem. Die familie het ’n vermiste persoon-saak by die polisie aanhangig gemaak en ook die hulp van Pink Ladies, ’n organisasie wat hom daarop toespits om vermiste persone op te spoor, versoek. ’n Privaat speurder is ook Woensdagaand deur die gesin aangestel om te help met die soektog. Enigiemand met meer inligting word versoek om Dessie Rechter van die Pink Ladies te kontak by 072 214 7439 (nasionale noodnommer) of per e-pos by [email protected]